CELEX: 52013PC0439
Language: lt
Date: 2013-06-20
Title: Pasiūlymas TARYBOS SPRENDIMAS kuriuo pratęsiamas Sprendime 2011/492/ES dėl konsultacijų su Bisau Gvinėjos Respublika pagal AKR ir EB partnerystės susitarimo 96 straipsnį baigimo išvardytų priemonių taikymo laikotarpis

|
			
		
		
		52013PC0439
		
			Pasiūlymas TARYBOS SPRENDIMAS kuriuo pratęsiamas Sprendime 2011/492/ES dėl konsultacijų su Bisau Gvinėjos Respublika pagal AKR ir EB partnerystės susitarimo 96 straipsnį baigimo išvardytų priemonių taikymo laikotarpis /* COM/2013/0439 final - 2013/0208 (NLE) */
			
				
		
		
			
			   	AIŠKINAMASIS MEMORANDUMAS
2011 m. sausio 31 d. Europos Sąjunga
nusprendė pradėti konsultacijas su Bisau Gvinėjos Respublika
pagal atnaujinto Kotonu susitarimo 96 straipsnį. Šis sprendimas priimtas
po 2010 m. balandžio 1 d. įvykių, kai ginkluotųjų
pajėgų štabo viršininko pavaduotojo generolo Antonio Indjai nurodymu
grupė maištaujančių kareivių suėmė štabo
viršininką admirolą José Zamorą Indutą ir Bisau
Gvinėjos ministrą pirmininką Carlosą Domingosą
Gomesą Jaunesnįjį. Po šio maišto generolas A. Injai de facto
tapo ginkluotųjų pajėgų štabo viršininku, o 2010 m.
birželio 25 d. vyriausybei pasiūlius prezidento Bacai Sanha’o dekretu
jis oficialiai paskirtas eiti šias pareigas.
Kitas smūgis tinkamam šalies valdymui
suduotas 2010 m. spalio 8 d. jūrų laivyno vadu paskyrus
kontradmirolą Bubo’ą Na Tchuto’ą, kuris atliko
destabilizuojantį vaidmenį po balandžio 1 d. maišto ir kuriam už
įtariamą dalyvavimą neteisėtoje veikloje buvo nustatytos
tarptautinių partnerių sankcijos.
Europos Sąjungos nuomone, 2010 m.
balandžio 1 d. maištas ir vėlesnis pagrindinių jo
rengėjų paskyrimas į aukštas karinės vadovybės
pareigas yra laikytinas itin šiurkščiu ir akivaizdžiu esminių Kotonu
susitarimo 9 straipsnio nuostatų (demokratijos principų laikymasis)
pažeidimu ir ypatingos skubos atveju pagal susitarimo 96 straipsnio 2 dalies b
punktą. Todėl 2011 m. vasario 2 d. Bisau Gvinėjos institucijoms
išsiųstas raštas, kuriuo jos pakviestos dalyvauti konsultacijose.
Pirmasis konsultacinis susitikimas įvyko
2011 m. kovo 29 d. Briuselyje.
Šiame posėdyje
dalyviai susipažino su Bisau Gvinėjos pateiktais pasiūlymais, kaip
palaipsniui užtikrinti civilinės valdžios viršenybę, pagerinti
demokratinį valdymą, garantuoti konstitucinės tvarkos ir
teisinės valstybės principų laikymąsi ir kaip kovoti su
nebaudžiamumu bei organizuotu nusikalstamumu.
Bisau
Gvinėjos pusė įsipareigojo visų pirma:
·                        
visiškai nepriklausomai ir atitinkamomis
logistinėmis ir saugumo sąlygomis atlikti ir užbaigti teisminį
2009 m. kovo ir birželio mėn. įvykdytų nužudymų tyrimą
ir teismo procesą;
·                        
veiksmingai įgyvendinti saugumo sektoriaus
reformą, remiantis nacionalinio parlamento patvirtinta strategija ir su
Europos Sąjungos bendros saugumo ir gynybos politikos (BSGP) misijos
pagalba parengtu teisės aktų paketu;
·                        
užtikrinti, kad į aukščiausius
kariuomenės vadovybės pareigas būtų skiriami asmenys,
nedalyvavę nekonstituciniuose arba neteisėtuose veiksmuose arba
smurto aktuose, kaip numatyta Vakarų Afrikos valstybių
ekonominės bendrijos (VAVEB) saugumo sektoriaus reformos plano išvadose ir
rekomendacijose;
·                        
pritarti VAVEB, Portugališkai kalbančių
šalių bendrijos (PKŠB) ir (arba) kitų partnerių remiamai
ekspertų misijai, kurios tikslas – prisidėti prie saugumo sektoriaus
reformos ir užtikrinti politikų saugumą, ir paremti šią
misiją;
·                        
parengti, patvirtinti ir veiksmingai
įgyvendinti nacionalinius saugumo sektoriaus reformos ir kovos su prekyba
narkotikais veiksmų planus,
·                        
pagerinti administracinį ir finansinį
civilinių bei karinių išteklių valdymą ir patobulinti kovos
su pinigų plovimu priemones.
Europos
Sąjunga šiuos įsipareigojimus išdėstė konsultacinio
susitikimo išvadose. Ji paragino Bisau Gvinėjos Respublikos atstovus
nedelsiant pradėti su 2010 m. balandžio 1 d. įvykiais
susijusius tyrimus ir teismo procesą, kad būtų sustiprinta kova
su nebaudžiamumu, ir pasiūlyti išsamesnį įsipareigojimų
įgyvendinimo tvarkaraštį, remiantis VAVEB veiksmų plane
nustatytais terminais.
2011 m. liepos 18 d. Europos Sąjunga priėmė Tarybos
sprendimą 2011/492/ES, kuriame nustatė atitinkamas priemones, kad
būtų vykdomi šie įsipareigojimai, įskaitant abipusius
įsipareigojimus laipsniškai atnaujinti ES bendradarbiavimą.
2012 m. sausio 18–20 d. Bisau
Gvinėjoje surengta stebėjimo misija pagal 96 straipsnį. Misijos
ataskaitoje buvo nurodyta, kad pirmieji Tarybos sprendime 2011/492/ES nustatyti
įsipareigojimai įgyvendinami nepakankamai, todėl atitinkamų
bendradarbiavimo programų atnaujinti negalima. 2012 m. vasario 15 d.
ataskaitai pritarė Tarybos Afrikos darbo grupė.
2012 m. balandžio 12 d., po pirmojo prezidentų rinkimų
turo, surengto sausio mėn. mirus prezidentui Bacai Sanha’ui, karinių
pajėgų daliniai įvykdė valstybės perversmą;
laikinai pareigas einantis prezidentas ir ministras pirmininkas buvo suimti.
Nuo tada VAVEB tarpininkavo, kad būtų pasiektas sprendimas atkurti
demokratinę santvarką Bisau Gvinėjoje, tačiau kol kas
siekiant sugrąžinti konstitucinę santvarką pasiekta menka
pažanga.
2012 m. liepos 16 d. Tarybos sprendimu 2012/387/ES Tarybos sprendimo
2011/492/ES galiojimas buvo pratęstas vieneriems metams, iki 2013 m.
liepos 19 d.
Komisijos nuomone, svarbu užtikrinti, kad Tarybos sprendimas
2011/492/ES nenustotų galioti, nes jis yra demokratinio stabilumo
skatinimo Bisau Gvinėjoje pagrindas. Todėl siūloma dar kartą
pratęsti jo galiojimą iki 2014 m. liepos 19 d. 
2013 m. gruodžio 31 d. nustojus galioti 10-ajam EPF ir dar
neįsigaliojus 11-ajam EPF, prie Tarybos sprendimo 2011/492/ES pridėtame
tvarkaraštyje nurodyti įsipareigojimai būtų finansuojami nustačius
laikiną priemonę. 
Keičiantis politinei situacijai gali prireikti šiek tiek
patikslinti sprendimo turinį (t. y. išsamias sąlygas ir ES
atsako priemones), tačiau šiuo metu neįmanoma pakankamai tiksliai
numatyti, kaip gali pasikeisti padėtis.
Išvada
Atžvelgiant į pateiktus argumentus,
Tarybos prašoma priimti pridedamą Tarybos sprendimo, kuriuo
pratęsiamas Bisau Gvinėjai nustatytų atitinkamų
priemonių taikymo laikotarpis, pasiūlymo projektą.
2013/0208 (NLE)
Pasiūlymas
TARYBOS SPRENDIMAS
kuriuo pratęsiamas Sprendime 2011/492/ES
dėl konsultacijų su Bisau Gvinėjos Respublika pagal AKR ir EB
partnerystės susitarimo 96 straipsnį baigimo išvardytų
priemonių taikymo laikotarpis
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo,
atsižvelgdama į Afrikos, Karibų
jūros bei Ramiojo vandenyno grupės valstybių ir Europos
bendrijos bei jos valstybių narių partnerystės susitarimą,
pasirašytą 2000 m. birželio 23 d. Kotonu[1] (toliau – Kotonu susitarimas)
ir peržiūrėtą 2010 m. birželio 22 d. Uagadugu, Burkina
Fase[2], ypač į jo 96
straipsnį,
atsižvelgdama į Vidinį
susitarimą dėl priemonių, kurių turi būti imtasi, ir
tvarkos, kurios turi būti laikomasi siekiant įgyvendinti AKR ir EB partnerystės
susitarimą[3],
ypač į jo 3 straipsnį,
atsižvelgdama į Komisijos
pasiūlymą,
kadangi:
(1)       remiantis Tarybos sprendimu
2011/492/ES konsultacijos su Bisau Gvinėjos Respublika pagal AKR ir EB
partnerystės susitarimo 96 straipsnį buvo užbaigtos ir buvo imtasi
to sprendimo priede nustatytų atitinkamų priemonių;
(2)       Tarybos sprendimu 2012/387/ES
Tarybos sprendimo 2011/492/ES galiojimas buvo pratęstas vieneriems metams,
iki 2013 m. liepos 19 d.
(3)       pagrindinės AKR ir EB
partnerystės susitarimo 9 straipsnio nuostatos tebėra
pažeidinėjamos ir dabartinėmis sąlygomis Bisau Gvinėjoje
neužtikrinama pagarba žmogaus teisėms ir nesilaikoma demokratijos ir
teisinės valstybės principų;
(4)       todėl Sprendimas
2011/492/ES turėtų būti iš dalies pakeistas, siekiant
pratęsti atitinkamų priemonių taikymo laikotarpį,
PRIĖMĖ ŠĮ
SPRENDIMĄ:
1 straipsnis
Sprendimas 2011/492/ES iš dalies
keičiamas taip:
3 straipsnis pakeičiamas taip:
„Šis sprendimas įsigalioja jo
priėmimo dieną.
Jis nustoja galioti 2014 m. liepos 19 d.
Jis reguliariai, bent kas šešis mėnesius,
persvarstomas, ypač remiantis Europos išorės veiksmų tarnybos
stebėjimo misijų, kuriose dalyvauja Komisija, rezultatais.“
2 straipsnis
Prie šio sprendimo pridėtas raštas
nusiunčiamas visoms Bisau Gvinėjos valdžios institucijoms.
3 straipsnis
„Šis sprendimas įsigalioja jo
priėmimo dieną. Šis sprendimas skelbiamas Europos Sąjungos
oficialiajame leidinyje.
Priimta Briuselyje
                                                                       Tarybos
vardu
                                                                       Pirmininkas
   ||   
PRIEDAS
J. E. Bisau Gvinėjos Respublikos
Prezidente,
J. E. Bisau Gvinėjos Respublikos
Ministre pirmininke,
Ponai,
Po konsultacijų pagal AKR ir EB
partnerystės susitarimo 96 straipsnį, kurios 2011 m. kovo
29 d. įvyko Briuselyje, Europos Sąjunga 2011 m. liepos
18 d. nusprendė Tarybos sprendimu 2011/492/ES priimti atitinkamas
priemones, įskaitant abipusius įsipareigojimus dėl laipsniško ES
bendradarbiavimo atnaujinimo.
2012 m. liepos 16 d. Tarybos sprendimu 2012/387/ES Tarybos sprendimo
2011/492/ES galiojimas buvo pratęstas vieneriems metams, iki 2013 m.
liepos 19 d.
Europos Sąjungos nuomone, per dvylika
mėnesių po minėto sprendimo priėmimo nebuvo pasiekta
apčiuopiamos pažangos, todėl Sprendimo 2011/492/ES taikymo
laikotarpį nuspręsta pratęsti iki 2014 m. liepos 19 d.
Europos Sąjunga dar kartą
pabrėžia, koks jai svarbus būsimas bendradarbiavimas su Bisau
Gvinėja, ir patvirtina esanti pasiryžusi tęsti dialogą ir
padėti artimiausiu metu siekti pažangos gerinant padėtį, kad
būtų galima atnaujinti visapusišką bendradarbiavimą.
Pagarbiai
 Tarybos vardu || Komisijos vardu 
 C. ASHTON Pirmininkė || A. PIEBALGS Komisijos narys 
[1]               OL L 317, 2000 12 15, p. 3.
[2]               OL L 287, 2010 11 4, p. 3.
[3]               OL L 317, 2000 12 15, p. 376, su pakeitimais, padarytais
OL L 247, 2006 9 9, p. 48.